Hei, denne artikkelen er over ett år gammel og kan inneholde utdatert informasjon

Her suser Jørund (17) ned Trollstigen i over 90 km/t - Mye tryggere enn det ser ut.

(Dagbladet): Moldenseren Jørund Bratset kjøpte sitt første longboard i 2011.

Siden da har 17-åringen blitt en av norges beste juniorer i den fartsfylte brett-idretten downhill.

I slutten av juli deltok taltentet i verdenscupkonkurransen Kozakov Challenge i Tsjekkia.

Der slo han ut rundt 30 andre juniorer, og endte på andreplass.

90 km/t ned Trollstigen Nylig bestemte han og kompisene Lars Mikalsen og Roar Fønseth seg for å sette utfor det bratte og svingete veistykket Trollstigen i Rauma kommune i Romsdal.

I 90 kilometer i timen suste guttene ned på longboardene sine, mens biler kom kjørende imot.

- Man kan se imøtekommende biler i hver sving, så vi fikk bremset ned. Vi kjørte rundt ti turer den dagen, og det er mye tryggere enn det ser ut som, sier moldenseren.

Se video øverst i saken.

Fullt kjør framover Hver uke går det med rundt 20 timer trening, men om det regner faller kjøringen ut. Da bruker han heller litt tid på styrketrening, noe som er nødvendig for å bli god i idretten.

Selv om 17-åringen snart begynner på andre året på Romsdal videregående skole, setter ikke det en stopper for downhill-satsingen.

- Neste år er jeg ikke lenger junior, så jeg har som mål å dra på flere verdenscupkonkurranser.